FITR 35. pantā ir precizēts, ka CCP nediskriminējoši un pārredzami piešķir piekļuvi tirdzniecības vietām darījumu tīrvērtei neatkarīgi no tā, kurā tirdzniecības vietā darījumi veikti. Šajā kontekstā brīvas un nediskriminējošas piekļuves mērķis ir nodrošināt, ka tirdzniecības vietai ir tiesības uz nediskriminējošu režīmu saistībā ar tās platformā tirgotu līgumu i) nodrošinājuma prasībām un ieskaitu ekonomiski līdzvērtīgiem līgumiem, un ii) kompensējošas pozīcijas aprēķināšanu, ko korelētiem līgumiem veic viens un tas pats CCP. Tādējādi tirdzniecības vietām būtu jābūt iespējai izlemt, kurš(-i) CCP var veikt tīrvērti darījumiem, kas tiek veikti to platformās.

Šajā ziņojumā Eiropas Parlamentam un Padomei (turpmāk “Ziņojums”) ir novērtēta vajadzība uz laiku izslēgt biržā tirgotus atvasinātus instrumentus (turpmāk “ETD”) no Regulas (ES) Nr. 600/2014 par finanšu instrumentu tirgiem (turpmāk “FITR”) 35. un 36. panta piemērošanas jomas. Saskaņā ar 52. panta 12. punktu Eiropas Komisijai ir jāziņo Eiropas Parlamentam un Padomei par vajadzību izslēgt ETD no noteikumiem par nediskriminējošu piekļuvi centrālajiem darījumu partneriem (turpmāk “CCP”) un tirdzniecības vietām atbilstīgi FITR 35. un 36. pantam uz laiku līdz 30 mēnešiem pēc 2018. gada 3. janvāra.

Saskaņā ar EVTI secinājumiem Eiropas atvasināto instrumentu tirgus ir galvenokārt ārpusbiržas instrumentu tirgus. ETD tirgus vispārējais apjoms 2016. gada jūnija beigās bija nedaudz vairāk par 10 % no vispārējā atvasināto instrumentu tirgus, kas kopš 2008. gada samazinās. Nesamaksātās nosacītās summas izteiksmē ETD tirgu veido galvenokārt procentu likmju atvasinātie instrumenti (IRD), no kuriem 60 % ir iespēju līgumi, bet 40 % ir nākotnes līgumi.

Visbeidzot, saskaņā ar FITR 52. panta 12. punktu un ievērojot šajā ziņojumā izklāstītos secinājumus, Komisija var nolemt, ka ETD ir jāizslēdz no FITR 35. un 36. panta piemērošanas jomas uz ne vairāk kā 30 mēnešiem, pamatojoties uz riska novērtējumu, ko veikusi EVTI, apspriežoties ar ESRK. FITR 54. panta 2. punkts arī paredz, ka tad, ja Komisija nolemj, ka nav vajadzības uz laiku izslēgt ETD no FITR 35. un 36. panta piemērošanas jomas, CCP vai tirdzniecības vieta var iesniegt pieteikumu savai kompetentajai iestādei par atļauju izmantot pārejas režīmu. Kompetentā iestāde var novērtēt riskus attiecīgā CCP vai tirdzniecības vietas pareizai darbībai, kurus varētu radīt pieteikums par brīvu un nediskriminējošu piekļuvi attiecībā uz ETD, un var nolemt, ka attiecīgajam CCP vai tirdzniecības vietai ir jāpiešķir atbrīvojums no piekļuves pienākumiem uz pārejas periodu līdz 2020. gada 3. jūlijam.

FITR arī paredz pārejas režīmu tirdzniecības vietām, kas piedāvā ETD tirdzniecību ar ikgadējo nosacīto tirgoto apjomu mazāku par 1 000 000 miljonu EUR un kas var atteikties no brīvas un nediskriminējošas piekļuves noteikumu piemērošanas uz 30 mēnešiem (konkrētos apstākļos uz laiku līdz 60 mēnešiem), sākot no FITR piemērošanas dienas.

5.1. Risks, ko rada brīva un nediskriminējoša piekļuve CCP līmenī

Brīva un nediskriminējoša piekļuve CCP nodrošinās, ka tirdzniecības vietas pašas varēs izvēlēties CCP to darījumu tīrvērtes veikšanai. Tas ir īpaši svarīgi, ņemot vērā paredzamo tirdzniecības pienākuma īstenošanu, kas pārnesīs daudzus ārpusbiržas atvasinātos instrumentus uz FITR paredzēto brīvas un nediskriminējošas piekļuves noteikumu darbības jomu, iespējams, vienlaikus tirgū ienākot jaunām tirdzniecības vietām, kam nav piekļuves vertikāli integrētiem CCP. Kā EVTI izklāstījusi savā riska novērtējumā, tirdzniecības un tīrvērtes izmaksas ir cieši savstarpēji saistītas. Tirgus dalībnieki novērtē tirdzniecības izmaksas tirdzniecības vietā vienlaikus ar saistītajām tīrvērtes izmaksām. Tirdzniecības vieta nevar būt konkurētspējīga, ja tā nevar sniegt piekļuvi pievilcīgām tīrvērtes izmaksām. Ja nebūtu šādu noteikumu, jaunām un vertikāli integrētām tirdzniecības vietām būtu liegts ienākt tirgū un tādējādi tās nevarētu veicināt konkurētspējīgāku un mazāk koncentrētu tirgu.

Koncentrācijas risks

Ņemot vērā šos mērķus, Komisija tāpat kā EVTI uzskata, ka viens no galvenajiem riskiem, kas saistīti ar brīvas un nediskriminējošas piekļuves noteikumiem par ETD, ir jauns koncentrācijas risks (“vienots atteices punkts”). Atbilstoši šim riska scenārijam iespēja tirdzniecības vietām izvēlēties savu CCP varētu radīt situāciju, ka pievilcīgākais CCP attiecībā uz vienu konkrētu ETD vai aktīvu klasi kļūst par vienīgo vietu centralizētai tīrvērtei. Šāda situācija varētu rasties arī tad, ja tirgus dalībnieki izvēlas vienu atsevišķu (lielāko) CCP, lai tādējādi palielinātu ieskaita efektivitāti un mazinātu nodrošinājuma prasības.

Tomēr, ņemot vērā konkurenci un tirgus struktūru un dinamiku, šis scenārijs ir maz ticams. Proti, EVTI ziņo, ka šādu ievērojamu tīrvērtes pārvirzi uz vienu CCP kavētu risks, ka konkrētais CCP varētu paaugstināt tīrvērtes maksu visiem saviem tīrvērtes dalībniekiem līdz līmenim, kas vairs nebūtu pievilcīgs darījumu partneriem. Turklāt augsts koncentrācijas līmenis pakļautu finanšu sistēmu vienotam atteices punktam, tādējādi radot iespējamas sistēmiskas sekas un liedzot tirgus dalībniekiem iespēju atteices gadījumā faktiski pārcelt savas pozīcijas uz citu CCP.

Komisija arī piekrīt ESRK un EVTI secinājumiem, ka ES tīrvērtes tirgus jau pašreiz ir ļoti koncentrēts, jo dažām ETD vai aktīvu klasēm tīrvērti veic tikai vai galvenokārt viens CCP. Ir pat paredzams, ka neatkarīgi no brīvas un nediskriminējošas piekļuves noteikumu īstenošanas nākotnē varētu notikt koncentrācijas palielinājums, kuras iemesls būs “the 'natural' commercial growth of a CCP’s business when its services successfully meet the preferences of market participants (CCP darījumdarbības “dabiskā” komerciālā izaugsme, kad tā pakalpojumi veiksmīgi apmierinās tirgus dalībnieku prioritātes)”.

Tomēr varētu argumentēt, ka pašreizējās koncentrācijas iemesls ir pašreizējie šķēršļi ienākšanai tirgū, kurus paredzēts samazināt, īstenojot brīvas un nediskriminējošas piekļuves noteikumus. Būtība, ja CCP var pieprasīt piekļuvi tirdzniecības vietai atbilstoši FITR paredzētam brīvas un nediskriminējošas piekļuves noteikumam, tas mazina šķēršļus jaunu CCP ienākšanai.

Komisija ņem vērā, ka ETIR un FITR ir paredzēti aizsardzības pasākumi pret šādu koncentrācijas risku. Pirmkārt, attiecīgās kompetentās iestādes regulē CCP atbilstoši ETIR, kas nosaka organizatoriskos, darījumdarbības ētikas un uzraudzības standartus un makroprudenciālos noteikumus attiecībā uz CCP. Otrkārt, FITR piešķir kompetentajām iestādēm pilnvaras liegt piekļuvi CCP, ja tas apdraud tirgu vienmērīgu un pareizu darbību vai negatīvi ietekmē sistēmisko risku vai ja šim nolūkam ir vajadzīgs sadarbspējas mehānisms.

Operacionālais risks

Vēl viens svarīgs risku kopums ietver nepamatotu risku, ko CCP nevar pārvaldīt, ņemot vērā paredzamo tirdzniecības vietas darījumu apjomu, operacionālo risku un sarežģītību, kā arī citus faktorus, kas rada būtiskus nepamatotus riskus. EVTI uzskata, ka šie riski varētu palielināt sistēmisko risku, ietekmējot citu CCP tīrvērtes dalībniekus.

Šajā ziņā līdztekus ETIR IV sadaļā paredzētajām organizatoriskajām, darījumdarbības ētikas un uzraudzības prasībām FITR atļauj CCP liegt piekļuvi, ja, pirms tam pieliekot visas pamatotās pūles risku pārvaldībai, CCP secina, ka pastāv būtiski nepamatoti riski, ko nevar pārvaldīt.

Ņemot vērā iepriekš izklāstītos apsvērumus, Komisija uzskata, ka noteikumiem par brīvu un nediskriminējošu piekļuvi CCP attiecībā uz ETD atbilstoši FITR, visticamāk, būs vispārēja pozitīva ietekme uz tirgu. Komisija arī uzskata, ka gadījumiem, kad no šādiem noteikumiem izrietošos iespējamos riskus nevar ignorēt, FITR un ETIR jau paredz stingrus aizsardzības pasākumus, lai mazinātu nepamatotus operacionālos riskus CCP vai palielinātu sistēmisko risku.

5.2. Risks, ko rada brīva un nediskriminējoša piekļuve tirdzniecības vietu līmenī

Brīva un nediskriminējoša piekļuve tirdzniecības vietām ļauj CCP veikt tīrvērti tirdzniecības darījumiem, kas noslēgti tirdzniecības vietās pēc to izvēles. Šā noteikuma mērķis papildus konkurētspējīgākas vides veicināšanai ir arī sniegt tirdzniecības vietas tirdzniecības darījumu dalībniekiem iespēju izvēlēties CCP savu tirdzniecības darījumu tīrvērtei, arī tad, ja CCP un tirdzniecības vieta ir vertikāli integrēti vienā un tajā pašā grupā.

Tas var būt īpaši izdevīgi tirgus dalībniekiem, kas vēlas maksimāli palielināt ieskaita efektivitāti un mazināt nodrošinājuma prasības attiecībā uz to pozīcijām dažādās tirdzniecības vietās.

Turklāt no finanšu stabilitātes viedokļa Komisija tāpat kā EVTI un ESRK uzskata, ka vide, kurā ir vairāki CCP, veicina sistēmiskā riska mazināšanu, nostiprinot to aizstājamību atteices gadījumā. Ja viens ar tirdzniecības vietu saistīts CCP nonāk grūtībās, pārējie ar to pašu tirdzniecības vietu saistītie CCP var turpināt savu tirdzniecības darījumu tīrvērti.

Riski saistībā ar sadarbspējas mehānismiem

ETIR 2. pantā sadarbspējas mehānisms ir noteikts kā divu vai vairāku CCP vienošanās, kas saistīta ar darījumu izpildi sistēmu starpā. Šāda mehānisma mērķis ir nodrošināt, ka divi vai vairāki CCP var savstarpēji uzņemties riska darījumus procesā, kurā tie veic savu dalībnieku tirdzniecības darījumu ieskaitu starp saistītajiem CCP.

Ja sadarbspējas mehānisma nav, dalībnieki, kam ir pozīcijas dažādos CCP, saskaras ar ieskaita neefektivitāti, augstākām nodrošinājuma prasībām un likviditātes fragmentāciju. Tas mazina tirgus dalībnieku interesi par vairāku CCP vidi. No sistēmiskā riska viedokļa EVTI ziņojumā ir uzsvērts, ka šāds scenārijs arī nevēlami pastiprinātu procikliskumu.

Lai gan vairums iepriekš aprakstīto risku izzustu, ja dažādie CCP, kas saistīti ar tirdzniecības vietu, izmantotu sadarbspējas mehānismus, Komisija ņem vērā ESRK lielās bažas par risku, kas saistīts ar šādu sadarbspējas mehānismu iespējamo daudzkāršošanos, ja tiek īstenota brīva un nediskriminējoša piekļuve ETD. ETIR noteiktie sadarbspējas mehānismi patiešām ir piemērojami tikai pārvedamiem vērtspapīriem un naudas tirgus instrumentiem. EVTI un ESRK arī brīdina, ka minēto mehānismu izmantošana saistībā ar ETD varētu radīt ievērojamas pakāpes sarežģītību un risku, kas raksturīgs atvasinātajiem instrumentiem, un tam varētu būt negatīvas sekas uz vispārējo operacionālā riska pārvaldību CCP līmenī.